Predkladacia správa

Návrh zákona, ktorým sa mení a dopĺňa zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov a ktorým sa mení a dopĺňa zákon č. 440/2000 Z. z. o správach finančnej kontroly v znení neskorších predpisov bol vypracovaný v súlade s Plánom legislatívnych úloh vlády SR na rok 2004.
Účelom predloženia navrhovanej úpravy je zosúladenie niektorých ustanovení zákona 
č. 502/2001 Z. z. so zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a s novým zákonom o rozpočtových pravidlách verejnej správy, ktorá od 1. januára 2005 nahradí zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov. Súčasne sa v predkladanom návrhu zákona menia a dopĺňajú niektoré ustanovenia upravujúce finančnú kontrolu a vnútorný audit podľa odporúčaní expertov Európskej komisie a záverov externých auditov vykonaných v Slovenskej republike na objednávku Európskej komisie. 
Predkladaným návrhom zákona sa v článku II vykonáva aj priama novelizácia zákona 
č. 440/2000 Z. z. o správach finančnej kontroly v znení neskorších predpisov, súvisiaca najmä s novým zákonom o rozpočtových pravidlách, ktorý neupravuje kontrolné pôsobnosti Ministerstva financií Slovenskej republiky, správ finančnej kontroly a správcov rozpočtových kapitol na kontrolu verejných prostriedkov, upravené doposiaľ v zákone NR SR č. 303/1995 Z. z.. Súčasne sa novelizuje
Predkladaná novela zákona č. 502/2001 Z. z. dáva do súladu so zákonom č. 312/2001 Z. z. najmä ustanovenia týkajúce sa vnútorného auditu, kde úprava v súčasne platnom zákone vychádzala z pracovnoprávnych vzťahov upravených Zákonníkom práce. Pripravovaný nový zákon o rozpočtových pravidlách verejnej správy zasahuje do súčasne platného zákona 
č. 502/2001 Z. z. najmä tým, že upravuje nové vymedzenie porušenia finančnej disciplíny oproti súčasnému vymedzeniu porušenia rozpočtovej disciplíny v zákone č. 303/1995 Z. z. Nové vymedzenie porušenia finančnej disciplíny vrátane sankcionovania sa vzťahuje rovnako na všetky subjekty verejnej správy, pričom rozsah pôsobnosti pri výkone finančnej kontroly neupravuje a ponecháva ho na zákon o finančnej kontrole a na osobitné právne predpisy, ktoré vymedzujú kontrolné pôsobnosti v rámci verejnej správy. Nový zákon o rozpočtových pravidlách preto neobsahuje ustanovenia upravujúce kontrolné kompetencie správcov kapitol na kontrolu hospodárenia s prostriedkami štátneho rozpočtu a kompetencie Ministerstva financií Slovenskej republiky a správ finančnej kontroly na kontrolu hospodárenia s verejnými prostriedkami. Tieto kontrolné kompetencie, ktoré sú doposiaľ upravené v zákone č. 303/1995 Z. z. o rozpočtových pravidlách v znení neskorších predpisov, sú zapracované do  predkladanej novely zákona č. 502/2001 Z. z.. 
Návrh novely nepredpokladá finančný dopad na štátny rozpočet, rozpočty obcí alebo vyšších územných celkov. Nepredpokladá sa ani dopad na zamestnanosť alebo životné prostredie. Z toho dôvodu sa nepredkladá doložka finančných a ekonomických vplyvov, ani vplyvov na zamestnanosť, a návrh zákona sa nezasiela na prerokovanie v Rade hospodárskej a sociálnej dohody SR.
Návrh novely zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.
Materiál bol v rámci bežného postupu medzirezortného pripomienkového konania zaslaný zaslaný 40 subjektom, z ktorých 21 subjektov zaslalo svoje pripomienky. Z celkom vznesených 197 pripomienok bolo 85 akceptovaných, 112 bolo odôvodnene neakceptovaných, z čoho 10 zásadných pripomienok troch subjektov nebolo v rozporovom konaní na úrovni vedúcich a odborných pracovníkov odstránených. Vzhľadom na to, že návrh predkladaného zákona je potrebné schváliť s rovnakou účinnosťou ako návrh zákona o rozpočtových pravidlách verejnej správy, ktorý už nebude upravovať kontrolné pôsobnosti na finančnú kontrolu, bol tento návrh zákona zaslaný na prerokovanie v Rade vlády pre verejnú správu a v Legislatívnej rade vlády SR s tým, že uvedené zostávajúce nevyriešené rozpory k zásadným pripomienkam budú  s Ministerstvom práce, sociálnych vecí a rodiny SR, s Ministerstvom zdravotníctva SR a s Úradom vlády SR prerokované na ministerskej úrovni 17.8.2004.
Návrh zákona, ktorým sa mení a dopĺňa zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov a ktorým sa mení a dopĺňa zákon č. 440/2000 Z. z. o správach finančnej kontroly v znení neskorších predpisov sa na rokovanie vlády Slovenskej republiky zasiela pred uskutočnením rozporového konania na ministerskej úrovni z toho dôvodu, že je potrebné pokračovať v plánovanom legislatívnom procese, aby bola zabezpečená kontinuita právnej úpravy kontrolných pôsobností na finančnú kontrolu, ktorú tento zákon upravuje, nakoľko táto sa v novom návrhu zákona o rozpočtových pravidlách verejnej správy, ktorý je v štádiu schvaľovania v Národnej rade Slovenskej republiky, už neupravuje.